[Foto’s] Bruidegom spring in water om seun te redClayton en Brittany Cook voor die bruidegom in die water gespring het. Foto: Facebook / Hatt Photography ŉ Tradisionele troufotosessie het tot ŉ heldedaad gelei toe ŉ bruidegom in die water gespring het om ŉ seun te red wat in die moeilikheid beland het. Die paartjie se fotograaf, Darren Hatt, het aan BBC News vertel hy was besig om foto’s van die nuwe egpaar te neem op ŉ brug in Victoria-park in Ontario, Kanada, toe die bruidegom, Clayton Cook, gesien het hoe ŉ seun in die water beland. “Daar was heelwat gesinne en kinders die dag in die park,” het Hatt gesê. “Drie kinders het te naby aan die oewer gespeel toe die seun in die water beland het. Ek was besig om die bruid, Brittany, af te neem toe sy skielik gil en na Clayton in die water wys. Toe ek omdraai, het Clayton reeds die seun aan die arm uit die water getrek.” Foto: Facebook / Hatt Photography Hatt het die oomblik met sy kamera vasgevang en dit op Facebook gedeel. Dit is sedert Saterdag derduisende kere gedeel op sosiale media. “Dit was pure instink om die oomblik vas te vang, maar die reaksie daarop is nogal oorweldigend,” het Hatt gesê. Brittany het intussen aan CBS News gesê sy is nie verbaas oor haar man se onverwagse heldedaad nie en dat sy onbaatsugtigheid een van die redes is waarom sy op hom verlief geraak het. “In my troutoespraak het ek juis genoem hoe Clayton enigiets vir enigiemand anders sal doen selfs nog voor hulle hom hoef te vra,” het sy gesê. “So ja, jy kan seker sê hy is my held.”